
הכנסת השבע-עשרה






נוסח לא מתוקן

מושב ראשון

פרוטוקול מס'
מישיבת ועדת הכספים

יום רביעי, י"ט באייר התשס"ו (17 במאי, 2006), שעה: 09:00

סדר היום: המלצת ועדת הכנסת למינוי יושב ראש זמני לוועדת הכספים
נכחו:
חברי הוועדה:

רוחמה אברהם – היו"ר

חיים אורון

שלי יחימוביץ

אמנון כהן

ישראל כץ

יעקב ליצמן

סופה לנדוור

יעקב מרגי

מיכאל נודלמן

ראובן ריבלין

משה גפני

ייעוץ משפטי: עו"ד הלית מגידו

ייעוץ כלכלי: סמדר אלחנני
מנהל הוועדה: טמיר כהן
רשמה: שושנה מקובר

המלצת ועדת הכנסת למינוי יושב ראש זמני לוועדת הכספים

היו"ר רוחמה אברהם:

בוקר טוב לכולם. התכנסנו כאן הבוקר כדי לבחור יושב ראש ועדה זמני לוועדת הכספים. אעשה זאת בצורה פורמלית. בהתאם להוראות סעיף 10 לתקנון הכנסת, ממליצה ועדת הכנסת בפני ועדת הכספים לבחור בחבר הכנסת יעקב ליצמן לכהן כיושב ראש זמני של הוועדה, עד לבחירתו של יושב ראש קבוע.

מי בעד?

הצבעה

בעד ההצעה - פה אחד

ההצעה נתקבלה.

היו"ר רוחמה אברהם:

מכיוון שקבענו אתמול יושבי ראש נוספים, אאפשר לחברים נוספים לברך את אדוני היושב ראש הזמני, בהנחה שמבחינתנו הייתי רוצה לראות אותך אפילו היושב ראש הקבוע של הישיבה הזאת. 

כמה מילים על הוועדה עצמה: אני מרגישה שהגעתי לבית שלי – ביליתי פה שעות ארוכות וימים ארוכים כאשר על הפרק היו סוגיות כלכליות חשובות מאוד, כאשר היינו צריכים להעביר בשעתו בכנסת ה-16 את כל נושא התוכנית הכלכלית. בסופו של דבר, כשאנחנו מסתכלים על זה היום במונחים כלכליים, אפשר לומר שגם הצמיחה היתה קשורה לחלק מאותו תהליך מורכב מאוד שעברנו בשעתו. אין ספק ועדת הכספים היא ועדה יוקרתית מאוד בכנסת. זו הוועדה הביצועית של הכנסת, הלכה למעשה. אני מאחלת לחברים החדשים והוותיקים - ביניהם ג'ומס, שלא נפרד מהכסא הזה כאן. השכלתי ולמדתי ממך רבות בתקופה שבה יצא לי לשהות במחיצת ועדת הכספים. אני מאחלת לחברים כאן עבודה פוריה ושיתוף פעולה. 

על סדר היום בוועדת הכנסת היום נעלה לפיצול את חוק ההסדרים ואת תקציב המדינה. אני מאמינה שתתחילו לשבת על  המדוכה בימים הקרובים, כדי שסוף-סוף יהיה תקציב למדינת ישראל. אנחנו ששה חודשים בלי תקציב, ואין ספק שיש לכך השלכות רוחב ואורך חשובות מאוד. 

מבין החברים, מי שרוצה לברך או לומר משהו, בבקשה. 

יעקב ליצמן:
ברשותך, לא צריך. אני חושב שזה באמת זמני.

היו"ר רוחמה אברהם:

תודה ויום טוב, הישיבה נעולה.

הישיבה ננעלה בשעה: 09:15

